stanford-oval/wikipedia huggingface dataset:
בנייה באדמה
אדמה

האדמה היא כיסוי קרום כדור הארץ, שנוצר עקב בליית הסלע והתפתח בהשפעת האקלים והביוספירה. מקובל לחלק את סוגי הקרקע לשלושה סוגים עיקריים על פי גודל הגרגרים:
חול (Sand) : חלקיקים גדולים יחסית, שניתן להבחין בהם בעין, וגודלם 2 – 1/16 מ"מ. בין חלקיקי החול לא פועלים כוחות משמעותיים. מים מחלחלים בקלות דרך החול ואינם משפיעים עליו באופן ניכר.
טין (Silt): חלקיקים שגודלם 1/16 – 1/256 מ"מ. הטין נוצר כתוצאה משחיקה מכנית של סלע. כשהוא לח, הטין פלסטי למדי ומעט דביק. למעשה, ניתן ליחס לטין תכונות ביניים בין החול לחרסית.
חרסית (Clay): חלקיקים קטנים מאוד שלא ניתן להבחין בהם בעין. גודלם קטן מ-1/256 מ"מ וצורתם שטוחה. כאשר מרטיבים את החרסית היא הופכת לפלסטית ודביקה מאוד, נפחה גדל והיא נעשית אטומה יחסית בפני מים (כלומר המים מחלחלים דרכה באטיות רבה). תופעת השיטפונות האופיינית לנגב, בו הקרקעות עשירות בחרסית, קשורה במידה רבה לתופעה זו.
החומר המשמש לבנייה הוא תערובת של שלושת סוגי האדמה:
החרסית משמשת כ"דבק" המחזיק את החלקיקים הגדולים יותר אולם חרסית רבה מדי תגרום להיסדקות החומר בזמן הייבוש.
החול מהווה את עיקר נפח התערובת, אבל כמות גדולה מדי שלו תתבטא בחומר חלש ומתפורר. יחס ממוצע בין כמות החרסית לכמות החול הוא: 30% חרסית – 70% חול. אם בתערובת יש טין פוחתים גם אחוזי החרסית וגם אחוזי החול.
לעיתים מערבבים כמה סוגי אדמה כדי להגיע ליחס המתאים ולעיתים האדמה המקומית מתאימה לבנייה. פעמים רבות מוסיפים לאדמה סיבים (הנפוץ ביותר הוא קש) המגדילים את חוזק המתיחה ומפחיתים את הסדיקה.
תוספים אפשריים אחרים מיועדים לשיפור תכונות שונות כמו חוזק, דביקות, עמידות למים ועוד, וכוללים שמנים, צואת בעלי חיים, דבק, סיד ועוד.
עקרונות ושיטות בבנייה באדמה

קיימות שיטות רבות לבנייה באדמה. חלק מהן מצוינות כאן וממחישות את השימושים הרבים של האדמה לבנייה:
עקרונות ושיטות בבנייה באדמה > בנייה בלבנים (Adobe)

בשיטה זו יוצרים לבנים מאדמה רטובה – בוץ, לעיתים בתוספת קש או תוספות שונות כגון חול, שברי חרסים או חצץ, ומייבשים אותן בשמש. יצור הלבנים נעשה בכמה שיטות. השיטה הקדומה ביותר הייתה יצירת מעין כיכרות בוץ ידניות. לאחר מכן התפתחה שיטה מתקדמת במקצת, שנותרה הפשוטה ביותר עד היום והיא יציקת תערובת הבוץ לתוך תבנית עץ מרובעת (פתוחה מלמעלה ומלמטה). מיד לאחר מכן מרימים את התבנית והלבנה, השומרת על צורתה בזכות הפלסטיות של הבוץ, מושארת להתייבש למשך מספר שבועות. לאחר הייבוש משמשות הלבנים לבנייה כשהן מחוברות זו לזו בבוץ, כמו זה שממנו הן יוצרו. קיימות גם מכונות לייצור לבנים, בדרך כלל בלחץ.
עקרונות ושיטות בבנייה באדמה > אדמה נגוחה (Rammed Earth)

בשיטה זו נדחסת תערובת אדמה לחה בתבנית אופקית. באמצעות כלים מיוחדים מופעל על האדמה כוח דחיסה ההופך אותה למקשה אחת. לאחר בניית קטע קיר אופקי בשיטה זו מוגבהות התבניות כך שיתמכו על ידי הקיר שנבנה זה עתה וקטע אופקי נוסף נבנה מעל הקודם. מערכת קיר זו נבנית בדרך כלל בעוביים של 30, 40, 50, ו-60 ס"מ. כיום עושים שימוש בטכנולוגיית בנייה מתקדמת המאפשרת להגיע לביצועים גבוהים יותר מבעבר ולשלב שיטת בנייה זו בבנייה המודרנית.
שיטת בנייה זו ידועה באיכויות יוצאות דופן: עמידות ברעידות אדמה, עמידות בפני אש, מסה תרמית גבוהה, ובנוסף - לאחר "סיום היציקה", נפתחות התבניות והמראה שמתגלה לעינינו הוא של קיר גמור, שאינו מצריך טיח או צבע.
עקרונות ושיטות בבנייה באדמה > שקים מלאים באדמה (Super Adobe)

בשיטה זו ממלאים שקים או שק רציף באדמה ובאמצעותם יוצרים את קירות המבנה. הצורה האופיינית למבנה הבנוי בשיטה זו היא כיפה או חרוט. המסה של הכיפה וצורתה העגולה הם הנותנים לה את חוזקה הרב. השיטה פותחה על ידי נאדר חלילי, אדריכל ממוצא איראני, ומוכרת כשיטת בנייה מהירה ועמידה בפני רעידות אדמה.
עקרונות ושיטות בבנייה באדמה > קוב

קוב הוא שיטה בה בונים את המבנה מגושי בוץ (מעין קציצות) ולא מלבנים. שיטה זו הייתה נפוצה באנגלייה במאה ה-16.
עקרונות ושיטות בבנייה באדמה > טיוח סבכה (Wattle and Daub)

בשיטה זו, בונים שלד (בדרך כלל מעץ) ומצפים אותו בבוץ. המסאים בקניה בונים את השלד מזרדי עץ קלועים אותם הם מצפים בתערובת של בוץ וצואת בהמות.
עקרונות ושיטות בבנייה באדמה > הכנת החומר

תערובת הבוץ עשויה מחרסית, חול, קש ומים. בעבר ערבבו את הבוץ ברגליים יחפות. הבהונות ברגליים יעילות לפירור גושי אדמה.
עקרונות ושיטות בבנייה באדמה > התמודדות עם מים

הרגישות למים, המאפיינת את חומר הגלם ללא תלות בשיטת הבנייה, ניתנת לפתרון במספר דרכים שונות:
שימוש ב"כובע ומגפיים" – עיקרון זה קובע שיש להרחיק את המים מהקירות באמצעות יסודות מוגבהים מעל פני הקרקע – המגפיים, ולהגן על חלקם העליון באמצעות גג רחב – הכובע.
מריחת שמן על פני הקיר לאחר תקופת התייבשות תמנע חלחול של מים לקיר תוך שמירה על יכולת ה"נשימה" של הקיר, קרי, ספיגה ושחרור של לחות האוויר.
שימוש בטיח אדמה וחידושו לאחר שניזוק מגשם – באופן זה הקירות אינם נפגעים. בבנייה המסורתית תהליך הטיוח הוא בדרך כלל חלק מחג האביב הקהילתי.
שימוש במייצבים – שימוש במלט / סיד וחומרים אחרים המקנים לאדמה עמידות בפני מים. המייצבים משמשים הן בתערובת האדמה (לדוגמה הוספת מלט לתערובת הנדחסת בשיטת האדמה הנגוחה) והן כשכבה סופית (לדוגמה שכבת סיד הנצבעת על גבי סבכה מטויחת).
בנייה באזורים יבשים מאוד בהם הגשמים נדירים.
שימוש בחומרי איטום טבעיים כגון שעוות דבורים, שרף עצים ושמנים טבעיים.
טיוח קירות החוץ, החשופים לגשם בטיח סיד טבעי במספר שכבות.
היסטוריה - העולם העתיק

בנייה באדמה נעשתה במקומות שונים בעולם ובתקופות שונות. להלן כמה דוגמאות:
אחת העדויות העתיקות ביותר התגלתה ביריחו: בתים הבנויים מלבני בוץ מעוגלות מהתקופה הנאוליתית קדם קרמית א' (לפני כעשרת אלפים שנה).
במזרח הרחוק נעשה שימוש באדמה נגוחה כבר לפני אלפיים שנה. קטעים מהחומה הגדולה של סין נבנו כך וכן קיימות עדויות עתיקות אף יותר.
באיראן נבנתה העיר בם מלבני אדמה סביב מצודה בת אלפיים שנה ששמרה על דרך המשי.
בפרו הסתיימה במאה החמישית בנייתו של מקדש אדיר בשם ואקה דל סול מ-100 מיליון לבני אדמה. הכובשים הספרדים הטו את הנהר מוצ'ה שזרם בקרבת המקום כך שיחשוף את האוצרות שקיוו למצוא במעמקי המקדש.
היסטוריה - ארץ ישראל

בשנת 1943 כשהקימה הקק"ל את שלושת המצפים בנגב, נבנה מצפה גבולות (המצפה הראשון) כולו מלבני אדמה, כאשר חומר הבנייה היה הלס המקומי. המצפה כלל חומות ומספר מבני שירות (בהם מבנה לאירוח שכניהם הבדואים (מדאפה)) כולם מלבני אדמה המטויחים בטיח אדמה. את הידע הביאו שכניהם הבדואים אשר התמחו בבנייה באדמת הלס (בעיקר מחסנים וחושות אירוח). כיום המצפה משוחזר והוא אתר ביקור והתנסות חינוכי גם בנושא בנייה באדמה (האדובה).
בין השנים 1980 - 1982 תוכנן והוקם בית אדמה ( "בית הבוץ" ) ביוזמת צוות היחידה לאדריכלות מדברית ובשיתוף צוות היחידה לחישובים סולריים במכון לחקר המדבר של אוניברסיטת בן-גוריון בנגב. המבנה יועד להיות מבנה ניסיוני על מנת לבחון חלופות שונות של בניית קירות חוץ, משתי שכבות של לבני אדמה מקומית אשר יוצרו באתר הבניה עצמו. בנוסף שולבו במבנה מערכות נוספות לבדיקת אפשרויות קירור המבנה על ידי תנועת רוח בשילוב עם מים וכן בדיקת חלופות מעבר אנרגטי דרך חלון דרומי בעזרת מערך מנסרות משולשות שנצבעו בגוונים שונים כדי לקלוט ו/או לדחות אנרגיית חום אשר עוברת דרך החלון המזוגג של חדר מגורים.
ראו גם

בנייה ורנקולרית
המפקריט
לוטן (קיבוץ)
הערות שוליים

↑  רחמימוב אריה אדריכל, אלי אילן אפשטיין אדריכל, "מדע" - לבנות עם השמש כ"ח 4 שנת 1984
↑  ביטאון איגוד האדריכלים ומתכנני הערים דר' יאיר עציון, פרופ' דוד פיימן, בית האדמה בשדה בוקר, אא 4/5 עמ' 25,26 דצמבר 1983
| קיימות |
| --- | --- | --- |
| מושגי מפתח | איכות הסביבה • אקולוגיה • סביבתנות • טביעת רגל אקולוגית • מאזן אקולוגי • צדק בין-דורי |  |
| איומים | משבר האקלים • התחממות עולמית • הידלדלות שכבת האוזון • הכחדה המונית |  |
| אסטרטגיות סביבתיות | חשיבה סביבתית • קיימות מקומית • חינוך סביבתי • אקו-אנרכיזם • אקולוגיה עמוקה • עירוניות חדשה |  |
| פסולת | הפחתה במקור • קומפוסט (התכלות) • שימוש חוזר • מיחזור (מיחזור בישראל) • מדרג הפסולת • שטח הפסולת של האוקיינוס השקט  • שטח הפסולת של האוקיינוס ההודי  • שטח הפסולת הצפון אטלנטי |  |
| תשתיות ובנייה | תחבורה בת קיימא • בנייה ירוקה • תכנון רגיש למים • בנייה באדמה • בנייה תואמת אקלים |  |
| גינון וחקלאות | גינה קהילתית • גינון יובשני • חקלאות אורגנית • גידול ביו-אינטנסיבי • מזון מקומי • גינון גרילה • פרמקלצ'ר • יער מאכל • חקלאות עירונית |  |
| אנרגיה | אנרגיה חלופית • אנרגיה ירוקה • אנרגיה מתחדשת • אנרגיה סולארית • אנרגיית רוח • אנרגיה הידרואלקטרית • RDF |  |
| כלכלה | תרבות הצריכה • מזון מהיר • שיווק ערכי • שיווק ירוק • גרינווש • פיתוח בר-קיימא • תיירות בת קיימא • השקעה אחראית • כלכלה אקולוגית • התיישנות מתוכננת |  |
| ארגונים בישראל | החברה להגנת הטבע • המשרד להגנת הסביבה • אדם טבע ודין • אקו-ויקי • חיים וסביבה • מגמה ירוקה • המרד בהכחדה • צלול |  |
| מיזמים נבחרים | אג'נדה 21 • יום ללא קניות • תערוכת קלינטק • תחבורה היום ומחר • פרויקט עדן • ביוספירה 2 • BedZED • יום איכות הסביבה העולמי • שמיטה ישראלית |  |
קיר אדמה נגוחה בפרויקט עדן, קורנוול, אנגליה
בקתה בציפוי בוץ בבנייה בכפר מסאי בקניה
ג'ורדן פטריק סמית'

| --- | --- |

 לידה:  18 ביוני 1989  (בן 35) דנפרמליין, סקוטלנד סקוטלנד, הממלכה המאוחדת הממלכה המאוחדת
 מדינה:  אוסטרליה
 תקופת הפעילות:  מ-2006
 מקום לימודים:  תיכון סנט קולומביה 
 פרופיל ב-IMDb
 
ג'ורדן פטריק סמית' (באנגלית: Jordan Patrick Smith; נולד ב-18 ביוני 1989) הוא שחקן אוסטרלי. ידוע בגילום דמותו של אנדרו רובינסון (אנ') באופרת הסבון "שכנים שכנים" (2009–2013, 2022), ובתור אובה (אנ') בסדרה ההיסטורית "ויקינגים" (2016–2020).
ביוגרפיה

סמית' נולד בעיירה דנפרמליין במחוז הצפוני פייף (אנ'), שבסקוטלנד והתחנך שם בבית הספר הקתולי תיכון סנט קולומביה (אנ'), שם גם שיחק בנבחרת הכדורגל בקבוצת הנוער של דנפרמלין אתלטיק (אנ'), כוכבת הליגה הסקוטית הראשונה. בשנת 2003, בעודו בן 14, הוריו עברו לבריזבן, קווינסלנד שבאוסטרליה לאחר שביקרו שם שנתיים לפני כן. סמית' התחנך במכללה הקתולית כרמל.
קריירה

בשנת 2006, בעודו לומד בתיכון, החל לקבל תפקידים קטנים כמו בסדרה "Mortified" ובסדרה "H2O" ובאופרת הסבון הפופולרית "קרוב רחוק". הוא הופיע גם במספר פרסומות ועבד כפועל.
ב-2009 עד 2013 הופיע בסדרה "שכנים שכנים" בתור "אנדרה רובינסון", תפקיד אותו כמעט הפסיד מאחר שהיה בבית חולים לאחר תאונת עבודה. המבטא הסקוטי של סמית' הוביל לכך ששינו את אופי דמותו, שבמקור הגיעה מברזיל.
בשנת 2014 שיחק בסרט המלחמה של אנג'לינה ג'ולי, "לא נשבר" את "קליף", אסיר אוסטרלי שנלקח למחנה שבויים יפני.
בשנת 2016 החל לגלם את "אובה", בנו של רגנאר לודברוק בסדרה ההיסטורית "ויקינגים", תפקיד אותו גילם עד סיום הסדרה.
בשנת 2020 גילם את ויליאם בסדרת האימה האמריקאית"ארץ לאבקראפט" מבית רשת HBO.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2008 | חורבות (אנ') | היינריך |  |
| 2014 | Kerion | סיי |  |
| 2014 | לא נשבר | קליף |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2006 | Mortified | בריון #2 | פרק: "The Talk" |
| 2007–2010 | H2O | קמרון / לקוח / גולש | 6 פרקים |
| 2008 | קרוב רחוק | דאמו ניקולס | 3 פרקים |
| 2009–2013, 2022 | שכנים שכנים | אנדרו רובינסון (אנ') | 712 פרקים |
| 2015 | Banished | טוראי מלרוני | 5 פרקים |
| 2016–2020 | ויקינגים | אובה (אנ') | תפקיד ראשי (עונות 4–6); 51 פרקים |
| 2020 | ארץ לאבקראפט | וויליאם | 7 פרקים |
גיי טיימס

| --- | --- |


שער גיליון מרץ 2010, ועליו השחקן מאט סמית
 סוג:  מגזין לגברים הומואים וביסקסואלים
 סוגה:  מדיה הקשורה ל-LGBTI+ 
 פורמט:  ירחון
 מו"ל:  Millivres Prowler Group Ltd
 עורך ראשי:  טריס רייד-סמית'
 תאריכי הופעה:  1975–הווה (כ־49 שנים)
 שפה:  אנגלית
 מערכת:  לונדון, אנגליה
 תפוצה:  55,000
 מדינה:  בריטניה
 ISSN:  0950-6101
 www.gaytimes.co.uk
 
גיי טיימס (באנגלית: Gay Times, ידוע בשם GT) הוא מגזין גברים אנגלי המיועד להומואים וביסקסואלים, והוא מהמובילים בתחומו בבריטניה.
תוכן והוצאה לאור

מגזין GT יוצא לאור על ידי חברת "Millivres Prowler Group Ltd". הפרסום הראשון של המגזין תחת שמו הנוכחי היה בשנת 1984, זאת לאחר שיצא מאז שנת 1975 תחת השם "HIM". ל-GT מגזין-אחות בשם "דיווה" המיועד לנשים לסביות וביסקסואליות. בנוסף, בעקבות הצלחת המגזין התפצל ממנו החוצה מגזין אחר בשם "AXM" שמתאפיין בגישה קלילה יותר ועוסק באופנה וסגנון חיים.
המגזין מסקר ומציג חדשות, ראיונות, סאטירה, אומנות גברית וטורי ייעוץ. חלק התרבות שלו עוסק במוזיקה, קולנוע, ספרות, אוכל ואינטרנט. בנוסף, למגזין מדור פרסום נרחב. העורך הראשי של המגזין הוא טריס רייד-סמית'.
גליונות היסטוריים

ביולי 1991 התראיין לעיתון הכדורגלן ג'סטין פשנו, ובו סיפר על הקשיים בקריירה שלו מאז יצא מהארון באוקטובר 1990. בחודש ספטמבר 2004 יצא המגזין בקמפיין פרסומי שנוי במחלוקת שהוצג ברכבת התחתית של לונדון עם תמונות מתוך מהדורת אותו החודש של המגזין. הקמפיין היה הראשון מסוגו בלונדון שהציג גברים מתנשקים. בשנת 2007 עבר המגזין רענון גרפי ותוכני שבמסגרתו שונה שמו לראשי התיבות GT.
בשנת 2008, בתגובה לטענות של קבוצות אוונגליסטיות על כך שלהומוסקסואלים מנסים להפיץ את הנטיות המיניות שלהם, ערך המגזין הפקה מיוחדת במסגרתה פנה למשרדי פרסום בבקשה להכין כרזות פרסומת שנועדו "למכור" הומוסקסואליות כעניין של בחירה "ולגייס" הומוסקסואלים חדשים. ההפקה היוותה השראה להפקה זהה של מגזין Time Out תל אביב שנה לאחר מכן.
בתרבות הפופולרית

אחד המערכונים של סדרת הטלוויזיה "הממלכה הקטנה", מציג את דאפיד תומאס ("ההומו היחיד בכפר") הולך לחנות העיתונים כדי לקנות את הגיי טיימס. הוא נתקף זעם כשהוא מגלה שמישהו אחד קנה את הגיליון היחיד שמוזמן עבורו, ומסרב להודות בכך שייתכן ויש הומו נוסף בכפר.
בסרט הקולנוע "משהו יפה" משנת 1996 נראה ג'יימי גונב עותק של המגזין על מנת למצוא בו מקומות מפגש להומוסקסואלים.
הערות שוליים

↑  Gay Times Review, Ciao
↑  "3% of Lesbians and Gay Men Intend to Adopt in Next 5 Years". WebWire and Out Now Diva and Gay Times Readers Surveys. 27 במרץ 2007. {{cite news}}:  (עזרה)
↑  "Outright 2006 Helps Brands Communicate Effectively with Gay Britain". GAY to Z and Out Now Diva and Gay Times Readers Surveys. 27 במרץ 2007. {{cite news}}:  (עזרה)
ג'יימס סורוויקי

| --- | --- |

 לידה:  30 באפריל 1967 (בן 57) מרידן, ארצות הברית 
 מדינה:  ארצות הברית ארצות הברית
 השכלה:  אוניברסיטת ייל  בית הספר צ'ואט רוזמרי הול  אוניברסיטת קרוליינה הצפונית בצ'אפל היל 
 מעסיק:  הניו יורקר
 קישורים חיצוניים
 טוויטר:  jamessurowiecki
 
ג'יימס מייקל סורוויקי (ידוע גם בשם סורוביצקי, באנגלית: James Surowiecki; ‏נולד ב־30 באפריל 1967) הוא עיתונאי אמריקאי. מחבר הספר "חוכמת ההמונים", שיצא ב-2005. כותב טור קבוע בשם "העמוד הפיננסי" במגזין "הניו יורקר" העוסק בענייני כלכלה ועסקים.
ביוגרפיה

סורוויקי נולד במרידן, קונטיקט, ארצות הברית. הוא גדל בעיר פורטו, עיר נמל בפורטוגל, שם למד בתיכון "סאות'ווסטרן". בשנות ה-80 למד באוניברסיטאות בארצות הברית, ובסופן קיבל תואר דוקטור. כיום חי בברוקלין, ניו יורק.
סורוויקי פרסם מאמרים במגוון כתבי עת, בהם "הניו יורק טיימס" וה"וול סטריט ג'ורנל". בשנת 2000 החל לכתוב במדור הכלכלה של "הניו יורקר". בשנת 2002 ערך אנתולוגיה שקיבצה מאמרים המתארים את ירידתם ונפילתם של מנהלים כלליים.
ב-2004 פרסם את ספרו "חוכמת ההמונים", בו טען כי בנסיבות מסוימות, קבוצות גדולות מפגינות יותר חוכמה מאשר קבוצות קטנות מובחרות יותר. עוד טען כי חוכמת ההמונים משפיעה רבות בתחום העסקים, הכלכלה והתרבות, וכי יש לנצלה בהתאם.
ספרו "חוכמת ההמונים"

בספרו "חוכמת ההמונים" אשר יצא לאור בשנת 2005, הציג סורוויקי את התאוריה שלו בדבר חוכמת ההמונים. לפי הטענה, ב-91% מהמקרים, ההמונים מספקים תשובה נכונה לבעיה המוצגת בפניהם, בעוד שיעור ההצלחה של מומחים בעלי שם והשכלה רלוונטית הוא רק 65%.
את הטענה הזו הוא ממחיש באמצעות סיפור אנקדוטי משנת 1907: הוא מספר על יריד מכירת חיות, בו נערכה תחרות הימורים על המשקל הצפוי של שור מסוים שעתיד להישחט. סר פרנסיס גלטון שביקר במקום, לקח את פתקאות ההימורים וחקר אותן. הוא מצא כי ממוצע הניחושים של כל משתתפי ההימור היה 542.9 ק"ג, קרוב מאוד למשקל האמיתי של השור, 543.4 ק"ג. מכאן גזר סורוויקי את המסקנה שעומדת בבסיס הספר שלו: הרבים חכמים הרבה יותר מהמעטים, לא משנה עד כמה המעטים יהיו מוכשרים ומומחים בתחומם.
הדעה הרווחת היא שעצת מומחה או משכיל תספק את הדעה או התשובה הנכונה ביותר, אך לפי סורוויקי ההחלטה או אוסף הדעות הממוצע של קבוצה, יניב פתרון מדויק יותר. לפי סורוויקי, על מנת שהקבוצה תהיה חכמה, חייבים להתקיים תנאים של גיוון, עצמאות וביזור. סורוויקי מייחס כוח רב לחוכמת ההמון וטוען כי תבונת הכלל משפיעה ומעצבת עסקים, תרבויות ומדינות ואף את חיי היומיום של הפרט.
סורוויקי שזר בספרו דוגמאות שונות להמחשת טענותיו. כך לדוגמה סיפר על אסון מעבורת החלל צ'אלנג'ר האמריקאית, שהתפוצצה 73 שניות לאחר שהמריאה לחלל. סורוויקי טוען ששלוש חברות גדולות היו אחראיות על בניית המעבורת; עם התרסקותה, ירדו באופן משמעותי ערכי המניות של שלוש החברות. אלא שזמן קצר לאחר מכן, החלו לעלות ערכי מניות של שתיים מהחברות, בעוד ערכי מניות החברה השלישית המשיכו לרדת בתלילות. לכשנחשפו תוצאות ועדת החקירה של המקרה, עלה כי החברה שמניותיה קרסו, היא זו שאחראית לתקלה שגרמה להתפוצצות המעבורת[דרושה הבהרה].
ממאמריו

Surowiecki, James (3 November 2008). "The Financial Page: Greasing the Slide". The New Yorker 84 (35): 50.
Surowiecki, James (24 November 2008). "The Financial Page: The Perils of Efficiency". The New Yorker 84 (38): 46.
Surowiecki, James (8 December 2008). "The Financial Page: Enter, Pursued by a Bear". The New Yorker 84 (40): 40.
Surowiecki, James (12 January 2009). "The Financial Page: Cheat, Pray, Love". The New Yorker 84 (44): 21.
Surowiecki, James (28 September 2009). "The Financial Page: Ratings Downgrade". The New Yorker 85 (30): 25.
Surowiecki, James (15 March 2010). "The Financial Page: Special Interest". The New Yorker 86 (4): 25.
Surowiecki, James (20 September 2010). "The Financial Page: Second Helpings". The New Yorker 86 (28): 52.
Surowiecki, James (8 November 2010). "The Financial Page: Back-Office Blues". The New Yorker 86 (35): 32.
הערות שוליים

↑  על פי התרגום לעברית של ספרו "חוכמת ההמונים", בהוצאת כתר, 2006
| --- | --- |
בקרת זהויות :  NLI: 987007427846705171  PLWABN: 9810698890005606  BnF: cb157419896 (data)  CiNii: DA14025666  GND: 130409812  ISNI: 0000 0001 0939 0920  LCCN: n2002110957  NDL: 01031588  NKC: vse2005315998  NTA: 265453658  SUDOC: 084031387  VIAF: 118060012   WorldCat (עם VIAF): 118060012
ג'ין שין

ג'ין-שין-דו אקופרסורה היא שיטה טיפולית אלטרנטיבית המבוססת על תורת רפואה סינית, ומשתמשת בלחיצה קלה על נקודות לאורך ה"מרידיאנים" - מושג ברפואה הסינית המתייחס לרשת של "ערוצי אנרגיה" החוצה את גוף האדם; אין כל ראיה מדעית לקיומם של ערוצים אלה, וממילא לא לתועלת שבלחיצה עליהם. הג'ין שין משלב בתוכו את הרפואה הסינית (דיקור סיני, שיאצו), טיפול במגע (מאסג'ים למיניהם), וטיפול "אנרגטי" (הילינג, רייקי).
השיטה פותחה בשנות ה - 70 על ידי  Iona Marsaa Teeguarden
הטיפול

הטיפול כולו אורך כשעה, הכוללת שיחה, אבחון וטיפול.
הטיפול מתבצע על מיטה טיפולית, כאשר המטופל שוכב על גבו בלבוש מלא. 
המטפל מניח את ידיו על שתיים או שלוש נקודות בו זמנית, תוך כדי ריכוז ו"העברת אנרגיות" מתאימות.
השיטה

המטפלים בשיטה טוענים כי המטפל אינו מרפא בעצמו את המטופל, אלא עוזר לגופו של המטופל לשחרר "חסימות" ולהניע את הצ'י במרידיאנים (הערוצים בהם זורמת האנרגיה); אין עדות מדעית לקיומן של חסימות כאלה. שיטה זו אינה פולשנית, וטוענת לשימוש ב"אנרגיית הגוף" של המטופל (מושג זה אינו קשור למושג הפיזיקלי אנרגיה).
הג'ין שין משתמש בכ 60 נקודות (מתוך כ-600 נקודות הקיימות, כביכול בגוף) לאורך כל 12 "המרידיאנים הרגילים" ו8 "הערוצים המיוחדים".
בחירת נקודות הטיפול נעשית על ידי המטפל בהתאם לתלונת המטופל, ועקרונות חמשת היסודות (אדמה, אש, עץ, מים, מתכת).
ראו גם

רפואה סינית
פסבדו מדע
גייב ניואל

| --- | --- |

 לידה:  3 בנובמבר 1962 (בן 61) קולורדו, ארצות הברית 
 שם לידה:  Gabe Logan Newell 
 מדינה:  ארצות הברית 
 כינויים נוספים:  גייבן
 השכלה:  אוניברסיטת הרווארד (1980–1983)
 תקופת הפעילות:  מ-1983
 מקצוע:  מתכנת ואיש עסקים
 מעסיק:  Valve 
 תפקיד:  נשיא (1996) 
 תואר:  נשיא חברת Valve Corporation
 בת זוג:  ליסה ניואל
 מספר צאצאים:  2 
 פרסים והוקרה:  פרסי D.I.C.E. (2013)  פרס באפט"א למפעל חיים (2013) 
 
ניואל בכנס משחקי מחשב בשנת 2010
גייב לוגאן ניואל (באנגלית: Gabe Logan Newell; נולד ב-3 בנובמבר 1962) הוא איש עסקים אמריקאי, אשר ייסד ומכהן כנשיא חברת הפיתוח וההפצה Valve.
ביוגרפיה

בשנת 1980 החל ללמוד באוניברסיטת הרווארד ופרש בשנת 1983. לאחר פרישתו עבד 13 שנים בחברת מיקרוסופט, והשתתף בצוות הפיתוח של מערכת ההפעלה Windows בגרסאותיה הראשונות ‏Windows 1.01, ‏1.02 ו-1.03.
ביוגרפיה > Valve

בשנת 1996 פרש ניואל ממיקרוסופט, במטרה לעבוד על המשחק Quake. במקביל תכנן ניואל את הקמת Valve יחד עם חברו מייק הרינגטון, איתו עבד בתקופתו במיקרוסופט. ניואל והרינגטון הצליחו לממן את חברת Valve בזכות המשחק Half-Life אותו פיתחה החברה ואשר זכה להצלחה.
ב-2004, במהלך פיתוח המשחק Half-Life 2, כאשר Valve כבר נחשבה לחברה מבוססת, ניואל השקיע את זמנו בפיתוח "סטים".
בשנת 2007 הודיע כי אין בכוונתו להמשיך ולפתח משחקים לפלייסטיישן 3 זאת לטענתו מכיוון ש-"זה בזבוז זמן של כולם". מאוחר יותר, בשנת 2010 עמד ניואל על הבמה של חברת סוני, המייצרת את הקונסולה, חזר בו מדבריו על הפלייסטיישן 3, והודיע כי המשחק פורטל 2 יצא גם לפלייסטיישן 3.
בשנת 2011 הבין ניואל כי נדרש חידוש משמעותי למשחק Counter-Strike מכיוון שבגרסאות השונות השינוי העיקרי היא רק בגרפיקה, והודיע כי הוא מתכוון לעבוד על משחק Counter-Strike שונה באופן מהותי בשם "Counter-Strike: Global Offensive" אשר יכלול בין היתר מפות חדשות, מצבי משחק חדשים, דמויות חדשות וכלי נשק חדשים. אחרי שנה של פיתוח יצא המשחק לשיווק ב-21 באוגוסט 2012.
כמו כן, היה ניואל שותף לפיתוח המשחק Team Fortress 2, אשר זכה אף הוא להצלחה ולפופולריות רבה בקרב משתמשי סטים ברחבי העולם.
חייו האישיים

גייב נשוי לליסה ואב לשני בנים. הונו מוערך בכ-4.1 מיליארד דולר (נכון ל-2017). הוא תורם של המפלגה הדמוקרטית.
הערות שוליים

↑  Gabe Newell calls PS3 'waste of everybody's time', באתר engadget.com (באנגלית)
↑  "Forbes: The World's Billionaires - Gabe Newell". 27 באפריל 2014. {{cite news}}:  (עזרה)
↑  "Campaign Finance - Money, Political Finance, Campaign Contributions". campaignmoney.com. נבדק ב-2014-02-26.
| משחקי חברת Valve |
| --- | --- | --- |
| סדרת Half-Life | Half-Life (הרחבות: Half-Life: Opposing Force, Half-Life: Blue Shift)‏ • Half-Life 2‏ • Half-Life 2: Episode One‏ • Half-Life 2: Episode Two‏ • Half-Life: Alyx |  |
| סדרת פורטל | פורטל‏ • פורטל 2 |  |
| סדרת Counter-Strike | Counter-Strike‏ • Counter-Strike: Condition-Zero‏ • Counter-Strike Neo‏ • Counter-Strike: Source‏ • Counter-Strike Online‏ • Counter-Strike: Global Offensive |  |
| סדרת Dota | Dota 2‏ • Artifact‏ • Dota Underlords |  |
| סדרת Day of Defeat | Day of Defeat‏ • Day of Defeat: Source |  |
| סדרת Team Fortress | Team Fortress Classic‏ • Team Fortress 2 |  |
| סדרת Left 4 Dead | Left 4 Dead‏ • Left 4 Dead 2 |  |
| חבילות | The Orange Box |  |
| משחקים אחרים | Deathmatch Classic‏ • Ricochet‏ • Alien Swarm‏ • Payday: The Heist‏ • Deadlock |  |